text:
Babêl Europe no si ferme nancje vie pes fiestis di Nadâl e dal ultin dal an. La trasmission cuindisinâl dedicade ae produzion musicâl tes lenghis minozadis dal continent, che di passe cuatri agns e fâs part de programazion di Radio Onde Furlane, … Continue reading
Author Archives: euleb
Auguris babelics 2016-2017!!!
O sin ae Vilie di Nadâl.
Ancje chest an o vin tacât a fâ fieste scoltant la direte di Onde Furlane su internet o cu la aplicazion pal telefonut.
E ancje chest an si fasìn i auguris in cheste maniere ca.
Parcè che al è ben e al conven.
Bon Nadâl e bon an
Vesel Božič in srečno novo leto
Ein frohes Weinachtfest und ein glückliches Neues Jahr
Buon Natale e felice anno nuovo
Bonas pascas de Nadale e prosperu annu nou
Pulit Nadal e bona anada
Bon Tsalendre e Treinadan
Joyeux Noël et bonne année
Zorionak eta Urte Berri On!
Nedeleg laouen na bloavezh mat
Bon Nadal i un Bon Any Nou!
Nadelik looan na looan blethen noweth
Pace è salute
Noflike Krystdagen en in protte Lok en Seine yn it Nije Jier
Nadolig Llawen
Bon Nadel y Bon Ann Nuef
Nollick ghennal as blein vie noa
Bachtalo krecunu Thaj Bachtalo Nevo Bers
Buorrit Juovllat
Nollaig chridheil huibh
Sampdoria – Udinese 0-0
Sgarfâ, scombati e tignî bot. L’Udin a Gjenue al mostre che a van indenant lis lezions di furlan e di zûc dal balon fatis di mister Delneri. La scuadre di balon furlane e partìs cul pît just, e fâs un prin timp bon, massime te prime part, e dopo de polse i lasse la iniziative ai parons di cjase ma cence scomponisi e cence sbassâ il cjâf.
Dutis dôs lis scuadris a mostrin cualchi novitât: te formazion di Gianpaolo si viodin Silvestre, Linetty e Bruno Fernandes, intant che tal Udin a tornin Danilo, Badu e Hallfredsson e si viôt ancje Faraoni. Il 4-3-3 di Delneri al somee plui un 4-3-2-1, cun Zapata tal mieç, De Paul a man drete e Thereau che si môf cun continuitât a partî de corsie di çampe.
Propit la combinazion tra il dinamisim dal atacant di Privas e chel di Fofana e marche l’inviament de partide, ancje se la prime conclusion e je dal sampdorian Skrinar. L’Udin al rispuint in curt cuntun tîr di Zapata e cuntune altre iniziative di Thereau, che al fâs dut benon fale che il tîr in puarte, intant che la Sampdorie si lamente par un contat in aree di rigôr tra Samir e Muriel, che l’arbirtri al viôt ben e lu calcole regolâr.
Ator de fin de prime mieze ore di zûc, i parons di cjase a tachin a incressi la lôr pression ofensive, che però e devente produtive dome tal secont timp, cu la jentrade di Schick al puest di Bruno Fernandes. Quagliarella al prove daurman la conclusion cul cjâf, che e je fûr bersai, plui indenant al tire mâl une punizion e po al impegne Karnezis cuntun diagonâl. La ultime conclusion significative dai parons di cjase e je di Shick, intant che l’Udin nol reste a cjalâ: Delneri i da benzine gnove ae scuadre cun Matos al puest di De Paul e ae fin de partide une punizion di Kums e podarès deventâ pericolose se nol fos un intervent di Skriniar.
Cussì si siere cence goi e cuntun pon par om tra lis dôs scuadris. Pal Udin un risultât positîf, che i permet di stabilizâsi te metât de classifiche, e une prove di maturitât, cence masse fûcs di artifici indenant ma ben ancje cence amnesiis indaûr.
Sgarfâ, scombati e tignî bot. E tancj auguris.
Udinese – Crotone 2-0
L’Udin al va dilunc a sgarfâ e a vinci. Ecuilibri tatic, catarar, snait e un tic di fortune si tegnin sù un cun chel altri e, compagn che a Bergamo ancje se intune situazion une vore diferente, la scuadre di balon furlane e rive a puartâ a cjase un altri sucès – il tierç consecutîf: robe che no sucedeve di passe doi agns – e cun chel al met te scarsele altris trê ponts che i permetin di rivâ te posizion diesime prime.
I blancs e neris a partissin cul classic 4-3-3, cun De Paul, Zapata e Thereau in atac, Fofana, Kums e Jankto te linie mediane e Widmer, Samir, Felipe e Angella daûr. Il Croton al à une struture sù par jù compagne, a tacâ dal atac a trê, cun Palladino, Trotta e Falcinelli, e de seconde linie cun Rohden, Barberis e il ‘nostran’ Crisetig, al puest di Capezzi.
Il prin timp al è avonde ecuilibrât. Il Crotone al cîr di tignî alte la sô linie di zûc e par chel al rive a svicinâsi par prin ae conclusion, cun Trotta che al ven servît ben di Rohden e al tire in puarte, là che Karnezis al fâs il so dovê. L’Udin no si scompon e al rispuint daurman cun Zapata, però Cordaz al è tal puest just tal moment just par parâle fûr.
A passin i minûts, la scuadre calabrese e je plui agressive e determinade indenant e l’Udin al manten un profîl plui bas, cul risultât che lis conclusions plui pericolosis a son ancjemò dai ospits: assist di Trotta par Palladino, che al controle ma al tire fûr bersai, e tîr di Trotta, che impen di servî Falcinelli al fâs di bessôl cence sucès.
Al è il segnâl che l’Udin al à di movisi e di dâ un svolt ae partide: o che si contente di sierâ il prin timp cence goi, ni fats ni cjapâts, o che al prove a fâ alc di plui e di miôr. I blancs e neris si cjatin tes cundizions di fâ valê la seconde opzion, cuntune punizion di Jankto che al devente un cross pinelât a pro di Thereau che al è puntuâl a rispuindi a chel invît e al è un a zero.
Tal secont timp il Crotone al prove a ribaltâ il risultât, ma la sô iniziative ofensive e va al mancul, stant che e prodûs dome un tentatîf di Palladino. Di chê altre bande l’Udin al fâs zirâ di plui la bale, al masane plui zûc, si cree spazis cun Zapata e Thereau e al cjate il secont gol propit cul atacant di Privas.
Di chel pont indenant la scuadre di Delneri e gjestìs il vantaç, il Crotone nol rive plui a fâ alc e ce e la partide, i blancs e neris si svicinin al tierç gol e la partide si siere inte maniere miôr pe scuadre furlane e pai siei tifôs.
Joibe che e ven l’Udin al zuiarà cu la Sampdoria.
Di Nùgoro a Donostia e fintremai in Abruç chê dai dirits linguistics e je une cuistion impuartante e di atualitât
Vuê ai 15 di Dicembar al cole l’inovâl diesim setim de promulgazion de Leç taliane 482/1999, Normis in materie di tutele des minorancis linguistichis storichis.
Juste in chestis oris chê ricorence e ven memoreade a Nùgoro/Nuoro, in Sardegne, cuntune iniziative dedicade ae diversitât linguistiche e ae tutele des minorancis tal Stât talian. E je une ocasion par fâ il pont de situazion e par fâ indenant une rivendicazion fuarte e clare in cont di chê leç e de sô metude in vore, che magari cussì no, dopo disesiet agns, e je ancjemò une vore limitade.
In chescj stes dîs lis cuistions che a tocjin la diversitât linguistiche tant che patrimoni, dirit e oportunitât a son al centri di une iniziative internazionâl che si davuelç a Donostia/San Sebastian, tal Paîs Basc, citât che chest an e je ancje capitâl europeane de culture. A tacâ di vuê a buinore al è in plen davuelziment il Forum european su la diversitât linguistiche.
L’event al va indenant ancje doman e sabide, cuant che al vignarà presentât il Protocol pe Garanzie dai Dirits Linguistici, clamât ancje Protocol di Donostia, che fâs indenant 180 azions che si puedin meti dongje propit cun chê di dâ garanzie ai dirits linguistics cun previsions di pueste che a tocjin l’ûs del lenghis minorizadis tal cjamp de istruzion, in chel dai media, te aministrazion publiche, tal cjamp economic, te promozion e te produzion culturâl e cu lis gnovis tecnologjiis,
Za di martars ai 13 e fintremai a doman si fevele di lenghis, dirits e politichis linguistichis ancje in Abruç, prime a Teramo e cumò a Giulianova, dulà che e je in vore la edizion numar dîs des Zornadis dai dirits linguistichis, cunvigne internazionâl inmaneade de bande de associazion LEM e de Universitât di Teramo cu la colaborazion di diviersis altris entitâts e istituzions.
Vie pes Zornadis si fevelarà ancje di Friûl e di lenghe furlane, intant che za a tacâ di lunis, ta chei stes puescj là che si fâs la cunvigne, si podarà viodi la mostre, metude dongje de ARLeF, sul Furlan, Lenghe de Europe.
Trê confermis intun colp sôl di cetant che la cuistion dai dirits linguistics e je une vore impuartante e di atualitât.
La gnove pontade di Babêl Europe, dal Teatron al marimont
Al è martars e su lis frecuencis di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) si pues scoltâ une gnove pontade di Babêl Europe, la trasmission cuindisinâl dedicade ae produzion musicâl tes lenghis minozadis dal nestri continent.
L’apontament al dopli – vuê in direte a 11 a buinore e doman, miercus ai 14 di Dicembar, in repliche a une dopo di misdì – e l’itinerari a torzeon tra grups, soliscj, lenghis, musichis, minorancis e nazions cence stât al metarà dongje i ultins rivocs di Suns Europe cun altris segnalazions tra storie e atualitât.
Si podarà tornâ a scoltâ i Steso, i vincidôrs dal concors musicâl dal Festival des art in lenghe minorizade che si à davuelt a Udin, li dal Teatri gnûf Giovanni da Udine, dal prin ai 3 di Dicembar, e i Sume, la storiche formazion de Groenlande che tai agns Setante dal secul passât e je stade la prime a fâ rock in lenghe inuit e cu lis sôs cjançons e à dât vôs ae volontât di autodeterminazion di dut un popul, protagoniste dal cine di Inuk Silis Høegh che al à cjapât il premi Suns Europe te sezion dedicade ae produzion audiovisive.
Il riferiment al premi Suns Europe pe leterature che al è lât a Xavi Sarrià, autôr di contis e di romançs par catalan e par passe vincj agns cjantant e ghitarist dai Obrint Pas al sarà la ocasion par discuvierzi une gnove formazion di Valencia, i Aspencat.
Si scoltaran ancje i bascs Berri Txarrak, tai dîs passâts in tournee inte Americhe dal Sud, e il rocker breton Gweltaz Adeux, cuntune cerce dal so gnûf progjet musicâl.
Babêl Europe si pues scoltâle in modulazion di frecuence (sui 90 Mhz te plui part dal Friûl, sui 90.2 Mhz in Cjargne) e in rêt, in dut il mont, ae direzion www.ondefurlane.eu. Cun di plui, dopo des dôs emissions di vuê e di doman, ancje la gnove pontade de trasmission e sarà a disposizion in rêt.
Atalanta – Udinese 1-3
L’Udin al ten bot denant di une buine Atalanta e, cun snait, cun cinisim e cuntun tic di fortune, al rive a vinci e a puartâ a cjase trê ponts impuartantons.
A Bergamo la scuadre di balon furlane si difint cun plui sintiment e atenzion che in altris ocasions, si zove di une altre zornadone di Karnezis tra i pâi, e spude balins tal mieç dal cjamp e finalmentri e cjate indenant un bon Zapata.
Al è propit l’atacant colombian il zuiadôr che al segne il prin gol de partide, juste ae fin dal prin timp. La segnadure dal Udin e rive dopo di cuarantecinc minûts di superioritât di zûc de bande dai atalantins, che a sburtin indenant dal principi ae fin de prime frazion e a cirin di fâsi viodi cuntune cierte continuitât des bandis di Karnezis. La difese dal Udin e resist e cuant che i bergamascs a tirin in puarte – cun Gomez, Kurtic, Caldara, Petagna e Conti – Sant Orestis di Atenis al è simpri pront e se al covente lu judin ancje Danilo, Felipe e la travierse.
Il gol al premie la determinazion di Zapata, che al scombat e le met dentri, dopo cualchi setemane di dizun e di erorats.
Il 4-4-2 di Delneri, cun Badu a rinfuartî la linie mediane dongje di Halfredsson, Kums e Fofana e cu la cubie di atac formade di Zapata e Thereau, ur lasse cjamp e iniziative ai parons di cjase, ma al somee funzionâ avonde ben, ancje se al è un tic masse clopadiç propit tal mieç. Dome in principi dal secont timp la Atalanta e rive a fâ rindi ad in plen la sô pression ofensive cul gol di Kurtic, che al profite di un blackout de difese dal Udin e al segne cul cjâf.
La concuiste de paritât e somee jessi dome il prin pas par un ribalatament dal risultât de bande de Atalanta. Impen lis robis a van intune altre maniere, parcè che Delneri al nase ben la situazion: al clame fûr Halfredsson, un tic masse balarin, e al met dentri Perica cun chê di mudâ il scheme dal 4-4-2 al 4-3-3, di alçâ la linie dal zûc e di ridusi la pression ofensive dai parons di cjase.
La sielte dal alenadôr furlan e je chê juste: l’Udin al mude il so ategjament tatic e psicologjic, la Atalanta e scuen ridusi la sô pression ofensive e i blancs e neris a deventin plui pericolôs a tacâ di Perica che al tire in puarte ma al mande il balon fûr di pôc. Al è il segnâl dal cambiament dai ecuilibris in cjamp e la anticipazion dal golon di Fofana, che al rive prime de mieze ore su assist di Thereau, in conclusion di une azion di cuintripît metude adun in colaborazion cun Matos, jentrât al puest di Zapata.
Gasperini al prove a rispuindi cul inseriment di Dramé e Freuler e i parons di cjase a impegnin Karnezis cun Masiello. Il numar un dai blancs e neris al pare e l’Udin al rispuint ancjemò in cuintripît, cun Fofana che i torne l’assist dal gol di prime a Thereau e cul atacant di Privas che al segne il trê a un definitîf.
Udinese – Bologna 1-0
L’Udin al fâs fieste pai siei 120 agns di vite cuntune vitorie che e rive dome tal ultin minût di zûc. La scuadre di balon furlane e fâs valê une cierte predominance teritoriâl dal principi ae fin, e palese une determinazion fuartonone tal zuiâ, tal meti dongje azions ofensivis e tal cirî oacisions di gol, ma e stente a cjatâ il bersai. Il Bologne al patìs la superioritât dai blancs e neris, al cîr di tignî bot in difese e di rispuindi in cuintripît, cun Dzemaili che al cjape sùù cualchi iniziative e cuant che al pense di vê rivât adore a meti tal scansel un pontun pesant e preseôs, al piert.
Za tal imprin la partide e mostre chê che e sarà la sô muse vie par dut il timp di zûc, cul Udin in atac e cul Bologne sierât indaûr. La pression ofensive dai blancs e neris e ven puartade indenant di De Paul, Thereau e Fofana. Torosidis e Pulgar a patissin il dinamisim dai zuiadôrs de linie avanzade de scuadre furlane. Cundut achel Mirante nol à masse fastidis, stant che lis conclusions dal atacant francês e di Duvan Zapata o che a son debilis o che a van fûr bersai, intant che di chê altre bande dal cjamp la uniche conclusion bolognese e je chê tentade di Destro suntun assist di Krejici.
Tal secont timp l’Udin al ridûs i zîrs dal motôr e la scuadre di Donadoni e alce un tic la so linie dal zûc, ancje se no rive a fâ alc e ce. Il svolt al rive cu la espulsion di Pulgar – seconde amonizion par un gnûf fal du Thereau – e cu la sielte di meti dentri Perica al puest di Hallfredsson, par dâi plui fuarce al atac, massime dopo dal cambi za fat tra De Paul e Badu. Il cravuat al zonte incisivitât ae prime linie blancje e nere e al impegne diretamentri Mirante, che al fâs ancje un mieç meracul, intant che Thereau al cjante e al puarte la crôs, tra passaçs, tîrs e recupars, e Zapata al è pôc precîs e produtîf e par chel al ven cambiât cun Penaranda.
A passin i minûts e il Bologne, cundut che al sgripie, al resist, ma juste tal ultin minût di recupar e rive une bile bale pinelade di Widmer par Danilo, che le tocje in maniere spetacolâr: un gol che al vâl trê ponts e forsit ancje alc di plui, no dome in gjenerâl pe scuadre e pai tifôs ma ancje in specifi pal zuiadôr brasilian, che tes ultimis setemanis al à palesât cualchi dificoltât tecniche, agonistiche e psicologjiche di masse.
Suns Europe, a Udin trê zornadis plenis di Suns e di Europe
Une fiestonone di creativitât, di lenghis e di int. Ae fin di Suns Europe 2016 il belanç al è ancjemò plui positîf di chel de prime edizion dal an passât.
Il Festival european des arts tes lenghis minorizadis al manten ad in plen ce che si spietavisi e al mostre di jessi cressût ancjemò, massime in cont de cualitât des propuestis artistichis e de consistence dal public, che al à partecipât cun atenzion e cun curiositât ai diviers apontaments dal program de manifestazion.
Dal 1n ai 3 di Dicembar Udin e il Friûl a son stâts il cûr de Europe de diversitât linguistiche. Cun Suns Europe il Teatri ‘Giovanni da Udine’ si à jemplât di musiche, peraulis e visions, tra proiezion di cines, concierts, incuintris, leturis di teatri, anteprimis e seradis speciâls. Tal foyer e te sale principâl dal “Teatron” al è stât un flus continui di propuestis di cjalâ, di scoltâ e di lei.
Il Festival al è stât ancje une vetrine europeane pe produzion ‘Made in Friûl’. La presentazion di ‘Kebar Krossé’, romanç afrofurlan e visionari di Stiefin Morat, la leture di teatri de prime conte lungje di Morat, ‘Donald dal Tiliment’, par cure di Teatro Sosta Urbana, lis anteprimis di ‘Friûl Revolution’ di Marco D’Agostini e I Cjastrons e di ‘Int/Art’ di Dorino Minigutti e Giorgio Cantoni e la gnove proiezion di ‘Brez Mej’, il documentari par sloven di Giovanni Chiarot, a àn dât al public di chenti e a chel forest une testemoneance clare e fuarte de vivarosetât, de varietât e de cualitât de produzion artistiche e culturâl dal Friûl.
Inte suaze di Suns Europe, vie pe buinore dai 3 di Dicembar, al è stât ancje un apontament (per)formatîf riservât a fantats des scuelis superiôrs – passe cuatricent di lôr – che a àn vût la pussibilitât di capî la impuartance de diversitât linguistiche e culturâl, tant che patrimoni, dirit e oportunitât, cul viodi e cul scoltâ uns pôcs dai protagoniscj de rassegne, dal rapper ‘cjargnel’ Doro Gjat ae cantante ‘čukčski’ Veronika Usholit e de band irlandese Imlé al scritôr e musicist catalan Xavi Sarrià.
La serade finâl di sabide passade e je stade pardabon sflandorose. Dongje dai za ricuardâts Doro Gjat, Imlé e Veronika Usholik, a àn presentât lis lôr cjançons in concors il grup trip hop des isulis Faer Oer, Steso, la band galiziane Familia Caamagno, il rocker breton Brieg Guerveno, il performer siberian Gurude, il cornic Rory McGrath, la cjantautore frisone Norma e i Berdon, i cuatri fantats de Val di Fasse che a fasin hard rock. Il risultât al è stât une polifonie di lenghis, ritmis e stîi, un spetacul che si à zovât ancje de conduzion dai presentadôrs – la cubie furlane/slovene cun Renato Rinaldi e Karolina Cernic – e dal live painting di Cosimo Miorelli, autôr ancje de grafiche dal manifest di Suns Europe, che sul schermi daûr dal palc al à inricjît in tiermins visîfs dutis lis esibizions.
Ae fin des cjançons, al public e ae jurie tecniche ur à tocjât il compit di decidi i vincidôrs dal concors musicâl. Par vie dal nivel une vore alt des propuestis, le àn vude avionde grivie. Ae fin la jurie dai esperts ur à dât il premi ai Steso, cul lôr trip hop inmagant, intant che il vôt popolâr al à premiât la vôs di aur di Veronika Usholik e ur à dât chei altris doi puescj a Gurude e ai Berdon.
Cun di plui e je stade fate la premiazion ancje par chês altre sezions di Suns Europe: pal cine il ricognossiment al è lât al documentari groenlandês ‘Sume – Mumisitsinerup Nipaa’ di Inuk Silis Hoegh, che al conte cun snait la esperience de prime rock band in lenghe inuit, i Sume, leade cun chê des rivendicazions culturâls e politichis de int di chê grande isule, e pe leterature al è stât premiât Xavi Sarrià, pe sô ativitât di autôr in lenghe catalane.
Inte suaze dai trê dîs di Suns Europe al è stât tocjât ancje un altri aspiet de creativitât, des identitâts e de diversitât tant che patrimoni, dirit e oportunitât, ven a dî chel de produzion agricole e enogastronomiche des minorancis e des nazions cence stât, in particolâr cun trê incuintris là che a son stâts metûts dongje il Friûl di lenghe furlane e slovene e il Piemont ocitan e francoprovençâl.
Tal foyer dal «Teatron» vie par dute la durade de manifestazion si à podût cjalâ ancje la mostre Furlan Lenghe de Europe, prontade de bande de ARLeF (Agjenzie Regjonâl pe Lenghe Furlane).
Suns Europe al è stât metût adun cul coordenament di Radio Onde Furlane adun cu la cooperative Punto Zero e la associazion Il Laboratorio, cul jutori de ARLeF (Agjenzie Regjonâl pe Lenghe Furlane) e de Regjon e cu la colaborazion di une schirie di sogjets e istituzions dal Friûl e dal rest de continent.
Suns Doc, cercis di lenghis, di teritoris e di identâts jenfri Friûl e Piemont
Musichis, imagjins, peraulis, lenghis e… mangjâ e bevi. La edizion di chest an di Suns Europe, il Festival european des arts in lenghe minorizade, che al è in plen davuelziment a Udin, e cuvierç ancje un altri aspiet de creativitât, des identitâts e de diversitât tant che patrimoni, dirit e oportunitât. Tra un conciert, une proiezion e un incuintri leterari, la manifestazion, metude adun cul jutori de ARLeF (Agjenzie Regjonâl pe Lenghe Furlane) e de Regjon, cul coordenament di Radio Onde Furlane adun cu la cooperative Punto Zero e la associazion Il Laboratorio e cu la colaborazion di une schirie di sogjets e istituzions dal Friûl e dal rest de continent, e cjape dentri ancje trê apontaments specifics dedicâts ae produzion agricole e enogastronomiche des minorancis e des nazions cence stât.
Dentri dal program uficiâl de rassegne, chescj apontaments a àn il non comun di Suns Doc. Cercis di vins, di lenghis e di teritoris.
La lôr carateristiche e propit chê di meti dongje la tipicitât dai prodots cun chês linguistichis, culturâls e ambientâls. In particolâr – e chest a noaltris di Lidrîs e Butui nus plâs in maniere particolâr… – il mangjâ e il bevi bon e tipic a metin dongje il Friûl che al fevele par furlan e par sloven cun chês zonis dal Piemont là che a vegnin doprâts l’ocitan e il francoprovençâl.
Îr, vie pe prime zornade di Suns Europe, la cubiade e je stade chê jenfri il refosc di Faedis e il formadi de Val di Lans / Valle di Lanzo, zone di lenghe francoprovençâl de provincie di Turin, cun cercis de produzion di Cecchini e da associazion dai produtôrs de Toma di Lanzo.
Vuê la combinazion e sarà chê jenfri il formadi frant di Gortani e la mîl di Consuelo Ferrier di Prajalats / Pragelato, intant che doman lis cercis a tocjaran la gubane di Martinig e il vermouth de Val Maira di Bordiga.
Musichis, imagjins, peraulis, lenghis e mangjâ e bevi: une combinazion sauride!


c: text/html

text:
Un imprenditôr al servizi dai emigrâts
Adriano Luci, classe 1960 – imprenditôr di Tavagnà, a cjâf dal grup familiâr atîf tai setôrs ambient e edilizie – al è il gnûf president dal Ent Friûl tal Mont (Ente Friuli nel Mondo). Al è ancje vicepresident de Bancje di Cividât. E al è stât numar un de Confindustrie di Udin.
La assemblee dai socis lu à designât ai 3 di Dicembar: sot di lui al varà passe 23mil iscrits, che si dan dongje in 155 Fogolârs tal mont.
––
Adriano Luci, cemût si isal rivâts al so non?
Par dî il vêr, no mal soi mai domandât. Salacor a cirivin un imprenditôr par dâ un leam plui strent aes relazions ancje di caratar economic, a nivel internazionâl. Mi àn domandât la disponibilitât, e jo le ai dade.
––
Cemût saraial alore l’Ent Friûl tal Mont sot de sô presidence?
Al moment o stoi cjapant lis misuris par capî la organizazion di une machine avonde complesse, cetant sparniçade, cul obietîf di incuadrâ i ponts di fuarce e di debilece par impostâ lis relazions in sens reciproc: dal Friûl viers i Fogolârs e il contrari. E par mantignî i contats cui coregjonâi tal forest in Italie, in Europe e tal mont.
––
Cuâl aie di jessi la funzion dai Fogolârs e di chest Ent, tal 2016?
Atenzion al passât e atenzion al avignî: si trate di proponi une divierse vision dal fat di jessi emigrants furlans: o crôt che cu lis gnovis tecnologjiis e lis gnovis formis di comunicazion si puedi meti in cjamp e ativâ colaborazions par rindi plui facii i rapuarts, ancje in clâf socio culturâl e economiche. L’Ent al è come une ricete cun tancj ingredients miscliçâts. Tant plui a son vivarôs, tant plui la ricete e devente concretizabile.
––
Il so predecessôr, Pieri Pittaro al diseve che chescj Fogolârs a varessin di jessi tant che ambassadis par sburtâ i rapuarts imprenditoriâls.
Cheste e je une afermazion juste e si larà indevant in chê direzion. I Fogolârs a son un patrimoni che, se metût in rêt, al pues jessi un jutori par ducj i doi i atôrs in cuistion: i nestris imprenditôrs che a vuelin cjalâ i marcjâts dal forest, e i nestris coregjonâi tal mont che a vuelin jessi plui dongje e dâ il lôr contribût par competence e esperience. Vuê o vin gnovis gjenerazions che no son nassudis chi e che dal Friûl a àn dome sintût fevelâ, ma a sintin il plasê di cognossi lis origjins dai lôr vons.
––
Intun passât avonde resint, i rapuarts dal Ent cun chês altris associazions che si ocupin dai furlans tal mont a son stâts un pôc dificii. Al varà let sui gjornâi, dutis lis polemichis… Lui cemût intindial lavorâ su chest cantin?
O soi simpri stât pes robis concretis. E o partìs di chest concet: se un ent o une associazion a son in stât di mostrâ il motîf che a esistin, al è just che a vedin il spazi par rapresentâ esigjencis e spietis di chei che a rapresentin. Pal rest, al vâl un altri principi: bisugne misurâsi sui progjets e sui fats. Se però une associazion no à chei criteris, forsit e varès di jessi tornade a pensâ. Ma chest nol è compit gno, ni dal Ent Friûl tal Mont.
––
La marilenghe ce spazi varaie dentri di Ent Friûl tal Mont?
E sarà atenzion pe lenghe furlane, ma nol sarà il nestri obietîf primari. A son altris orghins che a àn chest ogjet sociâl.
Cemût aial cjatât la situazion economiche dal Ent?
I conts a son a puest. Cui che al è vignût prime di me al vedi fat un grant lavôr: Santuz al à cjapât in man une situazion che e veve une cierte complessitât. Pittaro al è lât indevant su chel stampon. Fûr di dubi che cumò l’ent al à i belançs in ordin.
––
Cuant che, in confidence, a Pittaro o ai domandât il profîl dal gnûf president, lui mi à rispuindût: vê tant timp libar par viazâ e incuintrâ i Fogolârs. I domandi: lui, aial tant timp libar?
No ‘nd ai. Ma o sai organizâmi. Cuant che un al fâs dîs robis, al rive a fânt ancje undis. Po dopo, o speri di jessi un president che al puedi gjoldi de colaborazion de Zonte e dal Consei diretîf dal Ent. O cirarai di fâ dut ce che al covente pal impegn che mi soi cjapât: l’Ent al sarà tra lis mês prioritâts, dongje de mê famee e dal gno lavôr.
––
Cuâl isal il whatsapp o sms di congratulazions che i à fat plui plasê cjapâ?
No ’nd è un in particolâr. Ma la robe plui biele che mi è stade trasmetude al è chel sintiment che al è tal considerâ l’Ent e il so rapuart cul teritori tant che alc di fuart e di valit. Mi plasarès valorizâ ancjemò di plui chest patrimoni, che al è grant. Cierts voltis si va a cirî lis ricjecis di altris bandis, cuant che invezit lis vin inte sachete. O speri di podê lâ indenant su chest troi, puartant lis mês esperiencis tant che imprenditôr che si diferenzie par dinamisim e par voie di fâ. Lu fâs par volontariât e mi fâs plasê par vie che lu fâs pal gno teritori, pe mê tiere dulà che o soi nassût. Par chest, o ai gust di jessi considerât un ambassadôr dal Friûl tal mont.
––
Volontariât? No i dano un gjeton di presince?
Chescj a son incarics là che un al met a disposizion il so timp, cence spietis. Dut câs, no: nuie gjeton.
––
Pittaro al è stât une sorte di Wojtyla dal Ent: simpri ator par Fogolârs. Ancje lui viazaraial une vore?
Jo o dîs: il contat fisic al è impuartant. Viaçs a ‘nt saran: al prin di Avost, in Argjentine. Dopo o screarìn il Fogolâr dal Congo. Ma no volarès fâ une programazion dome suntun an, ma su 4, tant che al dure il gno mandât. Di mût che ducj chei Fogolârs che a àn plasê, intenzion e volontât di scambiâ progjets, contats e resonaments, a vedin di vê il spazi par fâlu. ❚
Oscar Puntel

robotstxt: allowed

filter: keep


text:
Cuant che la Ferrero le fâs… fûr dal vâs. Lis etichetis sbaliadis de Nutella
Lant indevant cu la campagne di personalizazion des sô etichetis, dopo chês cui nons propris, la Nutella in Otubar e à lançât lis “Dialettichette”: etichetis fatis cun peraulis intai varis dialets talians. Dentri a son finidis ancje lis lenghis di minorance storiche tant che il furlan. Une idee di marketing de Ferrero fate a nivel talian, nissun voli particolâr pes lenghis minorizadis. Po ben, pazience: “alc al è alc” e cussì o vin cjalât cun curiositât ae operazion, ma une volte viodudis lis etichetis nus son colâts i braçs stant che al jere plui di un erôr.
I ERÔRS
Il tabelon che midiant di chel a son distribuidis al dîs: “Scegli la tua etichetta” cun sot “il tuo dialetto” (no, il furlan e je une lenghe). Sot lis etichetis: “une robone”, “pulît”, “ce maravee”, “figòt”, “ninìn”, “biel et bon”, “sù mo!”, “dai po!”, “bundì”. Il plui falât, adiriture ridicul, al è “biel et bon” cuntun “et” che par furlan nol esist: “biel e bon”. Po dopo a son sbaliâts “figòt” e “ninìn” cul acent che nol va: “figot e “ninin”. Ancje la peraule “pulît” no je che e sedi stade une sielte cuissà ce: in tantis zonis dal Friûl no si dopre, dut câs e vûl dî “ben”. Par finî, chestis etichetis la Ferrero lis distribuìs su Udin e Pordenon, lassant fûr Gurize (li che 15 comuns su 25 a son furlanofonos), che cussì e cole te zone “di fevele venete” cu la provincie di Triest.
Chest al à jevât protestis, ben sintetizadis dal intervent dal president de Assemblee de Comunitât Linguistiche Furlane Diego Navarria: «Nuie ben! Il miôr intindiment, ancje chel laudabil di doprâ lis variis fevelis, al pues otignî iritazion in cui che no si sint rispietât. Su 8 frasis par furlan ben 3 a son scritis in mût falât! Inacetabil, dopo, che a sedin destinadis aes provinciis di Udin e di Pordenon, e a Gurize si cjataran chês par dialet venit.»
PRECISAZION
La polemiche e je rivade ancje sul sît dal Corriere della Sera, li che e je stade citade La Patrie, stant che o vin publicât su la nestre pagjine Facebook un cartel cun ducj i erôrs che a jerin.
Il referent pal furlan de Ferrero al è stât il professôr Franco Finco che al à mandade une mail di precisazion: «o ai fat di consulent (cun altris), ma chei de agjenzie publicitarie a àn sielzût lôr lis peraulis e cemût scrivilis. Jo no ai fate nissune revision dal stampon e dal sigûr no varès scrit “ET” (al è furlan e no latin, ni francês!). I acents di plui a àn volût metiju lôr par judâ la pronunzie di chei che no cognossin il furlan scrit (cussì mi àn dite).» Cheste ultime scuse no à tant mani, stant che pe zone ligure, la espression “Oh ninin!” l’acent no lu à. Finco al conclût disint «Ma par gno cont e je une operazion impuartante pal furlan (lenghe e no dialet!): viodilu doprât te comunicazion publicitarie al è un fat di emancipazion.»
LA COREZION E… UN RÛL CHE NO NUS DISPLÂS
Cualchidun le à considerade une polemiche inutil, ma sigûr e à coventât par marcâ che ancje il furlan al merete lavôrs fats cun professionalitât. E difat, ae fin, la Ferrero è à fat cualchi corezion: se nissun al protestave, daûr de logjiche dal “alc al è alc”, lu varessin fat? Al è stât fastidiôs jessi clamâts “puriscj de lenghe” dome par vê segnalât fai di scriture che a saressin considerâts inacetabii in lenghe taliane (ancje di acents). Po ben, pazience: il rûl dai rompicitis o dai intransigjents no nus displâs masse, in chescj timps li che lis robis si fasin a sdavàs vie. Stant che cun chest mês si invie la nestre campagne abonaments pal 2016 o aprofitìn par dîus che se o volês judâ cui che al difint il Friûl simpri e ancje cuant che nol conven, abonaitsi e fasêt abonâ i amîs. ❚
Dree Venier


text:
In memorie dal pitôr Nando Toso, artist risiervât ma tant valevul
La Provincie di Udin è a inmaneât un grant progjet dedicât al artist furlan Nando Toso, tacât tal Novembar stât, che si siere cul conciert dai 14 di Mai, diret dal mestri Valter Sivilotti e cul cjantautôr Pietro Sidoti (che al jere il nevôt), te suaze di Vile Savorgnan di Flambri a Talmassons. Ma cui jerial Nando Toso? «Nassût a Udin tal 1921, al veve un trat nobil tal dissen, e un talent pal ûs dal colôr.
Grandissim colorist, ritratist ecelent, nus à lassât oparis mestris tant che paisazist» al spieghe il professôr Gianfranco Ellero. «Toso nol amave lis modis de piture dal timp, al cirive une sô strade. Chest però nol vûl dî che al jere sierât, che nol cjalave fûr dal so ort. Al contrari: al jere un fi dal Nûfcent, ben informât su ce che al sucedeve tal mont, cuntune vision une vore vierte. Te sô opare no je dome la influence taliane, ma chê europeane. Si cjatin Cezanne, i Fauves, Vlaminck».
figure impuartante pe art furlane, epûr mancul cognossude di altris. parcè? «Al jere un personaç che si faseve cognossi pôc. Nol à mai tirât pe gjachete i critics par une recension e al à fat dome 15 mostris personâls in 65 agns di ativitât» al conte Ellero. «Nol à pocât di ogni bande par rivâ al sucès. Ma mai confondi il sucès cui valôrs: chescj dispès no àn popolaritât». Om risiervât, laboriôs, seri, ma ancje ironic, nus à contât une persone che i à vivût dongje: «Al voleve jessi clamât Nando, no “siôr”. Ma no rivavi, par rispiet. Fin che une dì mi à rispuindût: “Sì, Diu to”. Di chê volte lui ai simpri e dome clamât Nando».❚
✒ Natascia Gargano


text:
Un “Pat pe Autonomie” parcè che la specialitât de Regjon e je sot atac. Nestre interviste a Massimo Morettuzzo
Si son dâts dongje parcè che “la specialitât de Regjon no je mai stade cussì tant sot atac”: par chest un trop di sindics e aministradôrs locâi a àn aderît al Pat pe Autonomie, une iniziative politiche che a vûl meti dongje ducj i furlans intune “coalizion teritoriâl”. I protagoniscj di cheste gnove aventure – presentade al inizi di Otubar a Udin - a son lâts indevant parcè che “l’avignî des comunitâts al è inciert e malsigûr, al è un dovê precîs di noaltris che o sin stâts elets dai citadins, chel di cjalâsi ator e di difindi, di promovi e di slargjâ i spazis de democrazie partecipade. Prime che al sedi masse tart”. Peraule di Massimo Moretuzzo, sindic di Merêt e pont di riferiment di cheste galassie furlaniste di sindics che a àn decidût di bati un colp. E di fâlu (biadelore) lassant in bande i partîts talians (di çampe o di drete che a sedin) e lant a stiçâ un procès di agregazion intor di une idee di politiche che e partìs dal teritori.
IL SBURT
Ce sburtial un grum di sindics a no stâ bogns a spietâ che la Regjon o il Guvier al difindi la nestre autonomie? “Prin di dut – al dîs - la necessitât di difindi la stesse esistence de Regjon: dopo che si à fevelât tai ultins mês di progjets che a volevin ingrumâ il Friûl intune Macroregjon cul Venit, tes ultimis setemanis e je stade une acelerazion che prin e à sburtât il cjâf grup dal Pd ae Cjamare Rosato e il segretari de Leghe Nord Salvini a pandi il lôr favôr par cheste operazion, e po un ordin dal dì in Senât al à impegnât il Guvier in cheste direzion. Di front a dut chest, i partîts talians a tasin o a barbotin. Nô no tasìn, anzit: o vin dite “cumò vonde!”. Nus tocje cjapâ in man il destin de democrazie intai nestris paîs”.
CITADINS LONTANS
Il probleme di fat par Moretuzzo e pai aderents al Pat nol è dome il Friûl sot atac, ma il stes valôr di une azion politiche simpri plui lontane dai citadins: “la int e je fûr di ducj i procès decisionâi – al spieghe Moretuzzo - e e sint che la sô partecipazion no conte nuie. Parcè varessie di lâ a votâ?”. Di fat e sta a cjase, sglonfe di rabie cuintri i anei debii dal sisteme (i imigrâts) o cuintri il sisteme stes (la politiche): “almancul fin cuant che no sintarà di vê une rapresentance crodibile, che e resone no dome di cemût rivâ a otignî consens ma ancje di un gnûf model di svilup dal teritori”. Il Pat duncje al à la ambizion di meti dongje ator dai sindics, des associazions, di personalitâts di nivel dal mont de culture, une vere “coalizion teritoriâl che e fasi viodi ai partîts talians che achì no si passe, che il Friûl nol vûl jessi tiere di eletrodots o di svincui di autostrade fats par menâ la curint in Venit e la int ae Ikea. Par dutis lis sieltis, des riformis de Costituzion aes infrastruturis, des politichis sui servizis a chês su la industrie, al à di jessi clâr che e covente une consultazion cul teritori. E se i rapresentants dai partîts talians a son masse timits tal difindi i interès dal Friûl, al covente cualchidun che lu fasi al lôr puest”. Vonde jessi sotans: “vuê a son chei che a son renzians, salvinians o alfanians: nô o sin prin di dut furlans”.
IN CERCJE DI SIGURECIS
E ai furlans cumò ur covente la sigurece di jessi ancjemò une entitât: ma cheste sigurece cumò no le po da plui nissun, tocje dâse di bessôi. “O sin intun moment – al siere - dulà che la rapresentance politiche e clope, e lis mancjancis dal sisteme a puedin pardabon puartânus a jessi glotûts di teritoris plui grancj e di multinazionâls forestis cul cjâf ator pal mont. Il Stât talian nus considere dome nodârs o daziârs, ma lis comunitâts che nus àn sielzût nus domandin ben altri. E nô sindics o volìn jessi bogns di difindilis e di creâ lis cundizions par lassâlis miôr di cemût che lis vin cjatadis”. ❚
✒ Walter Tomada


text:
SANTS DAL MÊS. Beât Bertrant
Ai 6 di Jugn
Beât Bertrant, vescul
Bertrant, francês di riunde e di formazion, nassût a Saint Geniès dal 1334, al fo clamât a rezi la Glesie patriarcjâl di Aquilee. Vivint cun grande austeritât, si jere dedicât ae riforme de vite morâl de sô Glesie, convocant sinodis e concilis provinciâi, fondant munistîrs, favorint la culture e la art e socorint cun gjenerositât i puars. Si veve fat cussì une vore di nemîs framieç de nobiltât, che a a vevin conzurât cuintri di lui e lu vevin frontât armâts inte plane di Richinvelde, copantlu, ai 6 di Jugn dal 1350. Il so cuarp al è sepulît inte glesie metropolitane di Udin e fin dal prin moment al è stât venerât dai fedêi. Dal 1559, Clement VIII al à permetût che si celebràs la zornade dal aniversari de sô muart; Benedet XIV e po Clement XIII a àn dade la facoltât di venerâ Bertrant cul titul di beât intes diocesis di Gurize e di Udin. ❚
Test gjavât fûr dal Messâl par furlan, di agns in spiete de aprovazion di bande de CEI (Conference Episcopâl Taliane).


text:
IL PERSONAÇ STORIC - Zuan Minisin
Zuan Minisin (Giovanni Minisini) (Buie 1887- Buie 1941) fi di Marie Schirate (n. 1866) e di Bepo (n. 1857), lavoradôr su la ferade transiberiane, al cres intal pais di Irkutsk, dongje dal lât Bajkal. Apassionât di chê gnove art che si clamave “Cinematografie”, al tache a lavorâ tant che fantat dai biliets li di A. M. Donatella, un talian emigrât in Russie par cirî fortune. Di li a pôc, bulo e intraprendent come che al jere, al vierç al numar 13 de Ulica Krasnoarmejskaja il studi fotografic “Minisini”, destinât a deventâ par trente agns un dai plui grancj e innomenâts di dute la Siberie Orientâl. Parât vie di Stalin cun ducj i forescj daspò dal 1938, al tornarà tal so Friûl dopo vê contribuît ae nassite de culture fotografiche e cinematografiche in Siberie. ❚


text:
Ai 21 di
Avost i conseîrs regjonâi dal Partidu Sardu / Partît Sart di Azion
(PSd’Az) a àn presentât une propueste di leç par modificâ il
prin articul dal Statût di autonomie de Regjon Sardegne. Il test
proponût al dîs che sul teritori de isule il sart al è lenghe
proprie e parificade cul talian e che ducj i citadins de Sardegne a
àn il dirit di cognossi e di doprâ dutis dôs lis lenghis. Cun di
plui la propueste e previôt che chest stes ricognossiment al vali
ancje pal catalan intal comun dal Alguer e par galurês, sassarês e
tabarchin intes areis là che a son fevelâts. I conseîrs dal PSd’Az
a invidin cumò i parlamentârs sarts a sburtâ par che cheste
modifiche dal Statût e cjati strade intal Parlament talian. Il
Statût di autonomie regjonâl al à di fat un valôr costituzionâl
e par jessi modificât al à bisugne di un percors che al previôt
diviers passaçs ancje inte Cjamare e intal Senât dal stât talian.
Font:
Sardegna Oggi, 21/08/13


text:
Dopo lis mês confessions dal 12 passât e il don Dree di jar on varês forsit avonde dai fâls prelâts e alore viodin cê ch'a si puès fâ par cjacarâ di un vêr. Une usance catalane a ûl ch'a fin dal an a si fasi cagâ ducj chei che vie pal ant a si rispiete (No come in Italie ch'al é il contrari:-) Cui nestris cusins spagnui o vin il brut record di sei i plui grancj blestemadôrs di ducj i europeos. Ch'al sedi che plui a si và a messe e plui a si blesteme?
Chest algoritmo al concuarde savint che i francês a son chei ch'a varessin di sei enfre di nô i plui fuarts in blestemis ma al massim a disin invesit dome Nom de Dieu e ancjemó, cuant ch'a lu scrivin a fasin trê puntins invesit dal Dieu. Ma lôr dopo le revoluzion a vadin mancul a messe di nô.
I porcos dai furlans a son forsit i plui biei di ducj. O cjacari di bielece parcé ch'al dí di vuê scuasi dut chel ch'al é brut al é deventât biel. Segno forsit che il biel al devente brut? Ven a stâi che i spagnûi catalans a tiraran forsit un porco sintint ch'o ju trati di spagnûi invesit di catalans tout court. Ma cemût sono lis lôr blestemis? O sai che ancje chês e fasin part de culture e ch'o volês asolutamenti savê e alore us al dîs (Che chei ch'a son de Vite catoliche e che an lis vorêlis sensibils a mi perdonin ma juste mostrâ un pape ch'al caghe a nol bastave). Al bisugnave ancje dî che il cagâ pai spagnûi al a impuartance tant e cussí ben che lôr a no disin: Porco ... ... ... ma a disin: Me cago un...
In italie, peró, no ai ancjemó vidût nissun vendi a San Piêri ce ch'a si vent a Barcelone. Forsit pe pôre di cjapâ cualchi pidade tal cûl?
Ma se il biel al é il brut, al sarès biel se un al screàs dopo lis botis da orbi, lis botis da urbi et orbi sù le place san Piêri di Rome par vê vendût il pape in statuete tant ch'al dave le benedizion di Nedâl. Cui vaial a dâ le prime pidade o a vendi le prime statuete ?


text:
Chest monument al é stât fat sù tal 1968 dai albanês di Bruxelles in onôr dal lôr eroe nazionâl: Scanderberg. Il monumentin al somee un tic ridicul ma forsit i emigrâts albanês a no vevin bêçs avonde par fâlu plui grant o un scultôr par fâlu plui imponent. Une scrite in trê lênghis nus dîs che il monument al é stât fat pai 500 agns de so muart.Ce merits aial vût? Dal 1443 al 1468, i turcs, e vevin mandât centenârs di miârs di soldâts par eliminâ Scanderberg ma e an simpri pierdût dutis lis batais. Cuissà se Napoleon al saveve de sô esistence? Dutcâs in tant che condotîr al é stât fuart come lui ma pôs di nô a lu cognossin.Il pape al varès volût vêlu cun sé par combati i turcs e lu veve nomenât Athleta Christi ma ce ch'al voleve Skanderberg al jere juste tignî le Albanie fûr dal control dai turcs.Pecjât, parce che seont Voltaire, al jere l'unic ch'al varès podût mantignî l'imperi bizantin. Par chest al é simpri stât pai albanês come il Garibaldi pai talians e il Napoleon pai francês.
Pai furlans che an let la Cuintristorie di Josef Marchet, (Pagjine 60) Scanderberg invezit al sarès chel che cu le so bande di bosniacs al comandave i turcs che tal 1477 e an invadût il Friûl fint al Tiliment cence che Vignêsie ,come simpri,a vedi fat alc par fermâiu.
Ma il Marchet al si é sbaliât parcé che il Scanderberg, ch'al si clamave da cristian Gjorç Castriote (Fi di Zuant Castriote), tal 1477 al jere bielzà muart da 9 agns e che le Bosnie a jere sot dai turcs da dome 5 agns. Chest al mi displâs di dîlu parcé che al somee che 'l Marchet al fasi demagogjie e che se al scrîf cuintristorie cun cuintriveritâts a devente mancul credibil. Ma tal so timp nol esisteve internet.
Pecjât, al varès podût in tant che plevan, e forsit par rispiet di Mâri Terese, informâsi miôr.O vevi simpatie par Marchet e o stimi le Clape culturâl di Acuilee ma o vin avonde misêriis veris da contâ cence zontâ chês patochis e al sarès pecjât di metisi in vuere cuintri i albanês par insult al lôr grant eroe a cause di un dai nestris "grancj" plevans ch'al calunie di bant chel che ancje grancj poets e compositôrs francês o american e talian no an mancjât di ricognossi.
Il monumentino qua sopra sembra poco ma é stato eretto dagli immigrati albanesi al loro eroe nazionale Giorgio Castriota detto Scanderberg per il 5° centenario della sua morte nel 1968. Si trova a Bruxelles in un'angolo tranquillo vicino a casa mia. Per poco, l'avrei dipinto di blù dopo aver letto la Controstoria di don Giuseppe Marchetti dove in pagina 60 dice che fù lui che invase il Friuli arrivando fino al Tagliamento nel 1477.
Ma se il monumento é stato eretto nel 1968 e togliamo 500 anni, scopriamo che lui, nel 1477 era già morto da 9 anni. Poi, leggendo la sua biografia, scopriamo che é vero che da giovane dopo essere stato prigioniero dei turchi, divenne uno dei loro migliori condottieri finché non ebbe l'occasione nel 1443 di cambiar campo e far loro la guerra per poter liberare l'Albania, dai turchi. Per 25 anni, le armate turche spedite quasi ogni anno, cercarono di vincerlo ma non ci riuscirono mai. Al punto che il papa avrebbe voluto utilizzarlo per riorganizzare le crociate e lo nominó athleta christi. Forse é anche per questo che i turchi firmarono con Skanderberg un trattato di pace nel 1461 e
forse é anche per questo che il monumento a lui dedicato a Roma, é più imponente. Comunque mi dispiace di dover costatare che la Controstoria di don Giuseppe Marchetti, con questa falsa verità, diventi meno credibile poiché, Scanderberg, per 25 anni é stato il nemico più temuto dai turchi e che per tutti gli occidentali, é stato l'unico a poterli vincere ad ogni battaglia (salvo due) e al contrario di Marchetti (Poverino, non aveva internet per verificare:-), possiamo dire che se non ci fosse stato Scanderberg a distruggere sistematicamente le armate turche durante 25 anni, i turchi avrebbero potuto utilizzare le loro forze per l'espansione più a nord e oggi saremmo turchi anche noi. Voltaire avrebbe detto che Scanderberg era l'unico guerriero capace di mantenere l'impero bizantino ma lui era interessato solo all'indipendenza del suo paese: l'Albania. Certo che, se avesse avuto il senso di grandeur di Napoleone, avrebbe potuto cambiar la storia. Rimane comunque uno dei più grandi guerrieri di tutti i tempi e sebbene sia meno conosciuto di Garibaldi o Napoleone, continua di affascinare e ispirare storici e artisti di tutto il mondo.
Links:
Biografia comparativa in inglese, francese,italiano e spagnolo


text:
Intune
riunion de OSCE sui dirits umans che si è tignude ta chestis
zornadis a Varsavie, i rapresentants dal Centri european pai dirits
dai rom (ERRC) a àn denunciât la incressite de violence cuintri dai
rom in diviers paîs de Europe centrâl e a àn invidât i guviers di
chescj stâts a protezi lis comunitâts rom di chescj atacs e a cjapâ
une posizion ferme cuintri di ogni violence di stamp raziâl. Tra i
stâts là che i atacs cuintri dai rom a àn cjapât la plee plui
violente si àn Ongjarie, Republiche Ceche, Slovachie e Bulgarie.
Intal ultin an, dome inte Republiche Ceche, a son stâts segnalâts
almancul 22 episodis di atacs violents che, in sîs câs, a àn
causât la muart di membris de comunitât rom. L’aument dal nivel
di violence al ven fûr benon di episodis come chei capitâts inte
prime metât dal an in Slovachie, là che un poliziot fûr servizi al
à copât doi rom e a ‘nd à ferîts altris trê, o in Bulgarie, là
che la sede di un partît rom e je stade fiscade di un atentât che
al à causât ancje la muart di une des personis che si cjatavin
intal edifici.
Font:
ERRC, 27/09/12


text:
Sud Tirôl: si trate par incressi la autonomie
L’incuintri dai 19 di Avost tra il ministri talian pe semplificazion legjislative, Roberto Calderoli, e il president de aministrazion provinciâl dal Sud Tirôl, Luis Durnwalder, al è stât judicât in maniere positive di ducj e doi. Inte riunion si à fevelât massime dai progjets di riforme dal implant des autonomiis che il guvier talian al è daûr a prontâ. Ta cheste suaze si à fevelât di une partecipazion indirete dal Sud Tirôl al font di solidarietât tra lis Regjons cul passaç di gnovis competencis ae Provincie, ma cence di un aument intal trasferiment dai contribûts. Tra lis competencis che a podaressin passâ al Sud Tirôl si à fevelât di polizie locâl, pueste e part de magjistrature. In cambi Durnwalder, che al guvierne la Provincie in rapresentance de SVP, al à fevelât di ecuidistance dal so partît rispiet aes dôs coalizions talianis di riferiment: inta cheste maniere si slontanisi de politiche di colaborazion ative cul centri çampe vude intai ultins agns. Calderoli al à sigurât che nissun al metarà in discussion il sisteme di autonomie dal Sud Tirôl, che par altri, al è garantît di acuardis internazionâi.
Font: Corriere della Sera, 20/08/08; Món Divers, 26/08/08


text:
Islam
L'Islam, (إسلام, di pronunciâ "Islàm") che in arap al vûl disi "sotanance" o "dedizion" a Allah, al è dongje da l’ebraisim e dal cristianisim, une des trê grandis religjons monoteistichis. E je ultime par ordin cronologjic ma seconde par numar di fedêi daûr dal cristianisim. I soi fedêi si clamin musulmans (arap muslim, chel che al seguìs l'Islam) oben maometans.
Tabele dai contignûts
Storie[cambie | modifiche il codiç]
L’Islam al è nassût cu la predicazion di Maomet (in arap Muhammad) tal VII secul d.d.C.
Maomet al nassè a la Mecca, in Arabie Saudite viers il 570 d.C.
A chel timp i araps a praticavin une forme dal rît di Allāh che al veve il so centri te valade da Mecca a ret dal sacrari de Ka'bah, che al jere un edifici a forme cubiche dulà che si adorave une meteorite. Secont la tradizion, la Ka'bah in origjin e custodive 360 dius,un par ogni dì dal calendari lunâr.
A pene che Maomet al , al contradì lis pratichis religjosis dal so timp. Al jere insodisfat pal politeism e la imoralitât praticade intes riunions religjosis. A la etât di 40 agns, intant che si cjatave intun landri dulà che par solit al leve a meditâ, la tradizion e vûl che un agnul, Gabriel, i comandàs di recitâ il non di Allāh. Dopo trê refûts e tantis insistencis dal agnul, Maomet si decidè a recitâ ad alte vôs chel che al fo po dopo considerât la prime serie di rivelazions che a fasin part dal Coran.
Si dîs che Maomet, ogni volte che al riceveve une rivelazion, le recitave a chei che i stevin dongje. Chescj a lôr volte lu imparavin a memorie. Dât che la fabricazion de cjarte e jere scognossude ai araps, lis rivelazions detadis di Maomet a vignivin scritis dai scritôrs su vues di camêl, fueis di palme, len o pergamenis.
Dome dopo la muart dal profete il Coran al cjapà la forme che al à vuê. Maomet al murì intal 632 d.d.C. e no vint lassât un erêt mascjo e nissun disponiment pe sô sucession, al vignì designât un sucessôr cuntune forme di elezion. I musulmans "sunnits" a acetarin il principi de funzion eletive, partant a considerarin i "califs" come sucessôrs di Maomet. Par cuintri i musulmans "siits", no son dacuardi parcè che a ritegnin che a direzi il mont musulman al devi jessi un dissendent di Maomet ancje se di linie laterâl.
L'Islam al continue la tradizion dal Ebraisim e dal Cristianisim e Maomet al sarès l'ultin dai grancj profetis dopo Adam, Abram, Mosè e Jesus.
Libris sacris dal Islam[cambie | modifiche il codiç]
Il libri sacri pai musulmans al è il Coran, dal arap Qur'an che al significhe "recitazion" o "leture ad alte vôs", e dulà che al ven contât che l'arcagnul Gabriel al rivelà a Maomet la potence di Diu (par arap Allah). Dongje dal Coran e je la racuelte dai insegnaments e de vite di Maomet che e je scrite te Sunna.
I musulmans a crodin che il Coran scrit in arabic al sedi la uniche vere font di rivelazion, parcè che a disin che Idiu par mieç dal agnul Gabriel al doprà la lenghe arabe par cjacarâ. Partant a refudin cualsisei traduzion in altris lenghis.
La osservance dai insegnaments di chescj libris e fasarà sì che l'om, tal judizi finâl, al vignedi mandât in paradîs o tal infier.
I musulmans a crodin che la lôr fede a sedi l'adempiment des rivelazions dadis ai ebreus e ai prins cristians fedêi.
Precets[cambie | modifiche il codiç]
Diu al è unic e no indi è altris come Lui.
L'om al à une anime che a vîf dopo muart e al pues vê destins diviers: o un paradîs celest o il cjastì intal infier.
L'Islam al à cinc precets principâi e cinc crodincis fondamentâls. I pilastris de fede a son:
- Fede intun unic Diu, Allāh
- Fede intai agnui
- Fede in tancj profetis (Adam, Abram, Moisès, Jesus, Maomet), ma intun sôl messaç
- Fede intune dì dal judizi
- Fede inte potence di Diu e intal fat che lui al determine i acjadiments.
I pilastris de adorazion a son:
- Ripetizion dal credo: A nol è Diu fûr di Allāh e Maomet al è il messazîr di Allāh.
- Preiere cinc voltis al dî voltâts viers la Mecca
- Caritât, oblic di dâ une percentuâl de proprietât comprendûts i redits
- Dizun, in particolâr il Ramadan che al dure un mês
- Pelegrinaç, i mascjos a devin fâ un viaç a la Mecca almancul une volte inte lôr vite. A son dispensâts i malâts e i puars.
Il lôr lûc di preiere e je la Moschee.
L'Islam vuê[cambie | modifiche il codiç]
Cuasi il 90% dai musulmans a son Sunnits, cirche il 10% (in particolâr in Persie, e cuntune fuarte presince in Iraq, in Liban e intal Bahrain) a son Siits.
Leams esternis[cambie | modifiche il codiç]
- (talian)Portâl talian sul Islam
- (talian) Selezion di gjornâi islamics par talian


text:
Ishtar, la biele fie di Sin dai voi colôr des nolis e dai cjavei neris e luncs, e sta partint: e à di lâ te tiere di Ereshkigal, la tiere dulà che no si torne.
Le clamin la cjase scure; la cjase di dulà che chel al jentre nol pues plui tornâ: ta chê cjase cui che al jentre al è cence lûs e si nudrìs dome di polvar e pantan.
Lôr no viodin la lûs e a son sintâts tal scûr.
A son vistûts come i uciei, cul vistît fat di alis. Ancje sul clostri al è dut plen di polvar.
Cuant che Ishtar e rive su la puarte de TIERE DAL NO TORNÂ e clame il vuardian.
“Ehi, vuardian, vierç chê puarte, vierç chê puarte, o ai di jentrâ! Se no tu mi fasis jentrâ o romp i cancars, o spachi il clostri; ah, sì sì che o buti jù chê puartate! Cussì o fasarai vignî sù i muarts che …a mangjaran i vîfs! I muarts a son plui dai vîfs!”
Po il vuardian a la fin si convinç a vierzi la puarte e al fevele a la grande Ishtar:
“Fermiti, o parone, no sta butâle jù! Fermiti! O larai a visâ la regjine Ereshkigal; le visarai che tu sês rivade, nobile fie de Lune!”
Ma intant che il vuardian al va jù te cjase scure a cirî Ereshkigal i muarts a profitin par rivâ li de puarte e in trop a saltin fûr…
La biele Ishtar no po fa nuie. Masse tart par sierâ la puarte. A son za vignûts fûr a miârs di miârs… no tu ju viodis ma a son za ca, tal mieç di nô.
A son bielzà dentri di nô che nus mangjin… ma no stait a pensâ a la solite flabe dai zombies. Lôr si nudrissin de nestre stesse vite. Al è par chel che, cul passâ dai agns, si fasìn simpri plui debii, simpri plui smamîts, simpri plui flaps e la nestre piel frescje e devente come peleote e si viodin i nestris vues.
Al è par chel che o vivìn cussì pôc. Se il vuardian de tiere dai muarts nol ves lassade vierte la puarte nô o saressin imortâi…
(adatament di une liende)
di Checo Tam


text:
O tai vie une striche fine fine, cul taieongulis.
La mangjarai plui tart, cuete sot l’aghe bulint dal rubinet. Mi distiri, poiant il cjâf sul tapedut di spugne, rodolât. Ogni tant, ingobît par no tocjâ i sanitaris, o rivi ancje a durmî, ancje se la femine a son setemanis che e rugne e grate la puarte cence polse.
Alore, par solit, mi alci, mi lavi la muse e o bêf.
Vierzint l’armarut daûr dal spieli o viôt simpri chês scritis: Silhouette, GomGel, Infasil.
Nuie che al puedi coventâmi.
Purtrop dome la tele di piel che e cuvierzeve il water si podeve mangjâ, e lu vin za fat, dopo vê finît i vistîts.
Provi a vierzi il barcon, ma in strade a viôt dome muarts.
A cjaminin clopant e a cjalin adalt pene che a sintin il rumôr.
Ce pussibilitât varessio, a butâmi e provâ a scjampâ?
No sai e no ai voie di savêlu. No vuê, almancul.
Mi senti sul tapon sierât e o cjali i bregons di me fi, sbregâts su la cuesse.
Al è miôr che mi movi, che al à tacât a puçâ.
O torni a cjapâ sù il teieongulis e o cîr un tocut bon, par taiâ vie une altre striche.
di Raffaele Serafini
Conte n. 122


text:
Internazionalitari 05 2008Internazionalitari 05 2008
Inte Zornade dedicade aes minorancis nazionâls de Romanie, che e cole ai 18 di Dicembar, al è stât presentât un volum indreçât a ducj i insegnants di storie là che si met adun materiâi didatics su la storie des diviersis comunitâts minorizadis de Romanie. Il test al è il risultât de colaborazion tra esperts dal ministeri rumen pe educazion e des diviersis organizazions di rapresentance des minorancis nazionâls ricognossudis dal stât rumen. La cognossince di chestis comunitâts framieç dai students rumens e varès di jessi sburtade ancje dal gnûf cors, par cumò dome facoltatîf, dedicât ae “storie des minorancis nazionâls”.
Font: Divers.ro, 22/12/08


text:
Satane
Creature spirituâl.
Il non al ven dal tiermin ebraic "satàn" che al vûl dî "opositôr" Di fat lui al è il principâl aversari dal Idiu e di ducj i soi adoradôrs.
Al ven ancje clamât "Diaul" che al ven fûr dal grêc "diàbolos" che al significhe "calugnadôr".
Inte Biblie al ven identificât cul sarpint origjinari e al è sinonim di ingjanadôr e bausâr. Al à simpri cirût di fruçà la lealtât dai adoradôrs dal Idiu e al à tentât, cence però rivâ, parfin il fi dal Idiu, Jesus Crist.
L'esistence di Satane e je une limpide dimostrazion dal parcè, pûr suspirant la maiorance des personis di vivi in pâs, che l'umanitât e je invezit dolentrade di velen, prepotence, vueris che a àn tocjât une intensitât tâl di menaçâ la stesse esistence dal gjenar uman.


text:
1917
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
- 24 di Otubar dopo da la bataie di Cjaurêt, i austri-todescs a invadin dut il Friûl; un frac di int a scugne bandonâ lis propis cjasis e cjatâ sotet vie par la Italie. La ocupazion a durarà un an intîr.
Vie pal mont[cambie | modifiche il codiç]
- 6 di Avrîl l'Americhe a jentre in uere cuintri la Gjermanie
- 27 di Jugn la Grecie a jentre in uere
- 24 di Otubar batae di Cjaurêt
Nassûts[cambie | modifiche il codiç]
- 19 di Novembar Indira Ghandi
- Anthony Burgess, scritôr inglês (m. 1993)
Muarts[cambie | modifiche il codiç]
Premis Nobel[cambie | modifiche il codiç]
pâs: International Committee Of The Red Cross
leterature: Karl Adolph Gjellerup, Henrik Pontoppidan
fisiche: Charles Glover Barkla


text:
Fabian Ros al è cognossût soredut tal zîr de cinematografie: al è la anime de mostre dal cine furlan (che par altri juste la setemane passade a son stadis li dal cine Visionari dal CEC proiezions di peliculis par furlan, galizian, basc, catalan, ocitan e galês). Ma al è ancje un dai autôrs di contis une vore interessant. Par ispirazion, profonditât (cence mai rivâ a jessi pesant), inteligjence e cure formâl al rive al nivel dai scritôrs miôr che o vin in Friûl. Lis sôs contis curtis (publicadis te riviste La Comugne e no avonde curtis di cjatâ spazi tun blog come il nestri) a son travanadis di une ironie une vore elegante che e fâs ridi cu la bocje e soredut cul cerviel, i personaçs a son piturâts cuntun efiet imediât, che ju fâs vivi a pene che si tache a cognossiju in pocjis peraulis, i contignûts a son bogns di sgjavâ tal profont e no ur mancjin riferiments filosofics e leteraris elaborâts in maniere coerente e mai artificiâl. In struc Fabian Ros al varès sostance e forme par jessi metût tra i scritôrs de miôr leterature furlane, ma pal moment i mancje dome une carateristiche: la cuantitât de produzion, che al contrari de cualitât, che e je ancjemò limitade, ma o podìn sperâ ben. Ca di pôc si podarà lei ancje publicadis dôs contis zalis che a àn vinçût tal premi di Spilimberc: No baste une cuarde par fâ un picjât e Un piçul particolâr.
Scrit dal Camarîr
Cjolt de Ostarie Viere


text:
I rapresentants di doi dai grups paramilitârs lealiscj atîfs inte Irlande dal Nord – la Ulster Volunteer Force (UVF) e il Red Hand Commando – a àn comunicât che dutis lis lôr armis a son stadis metudis fûr di ûs in maniere definitive e totâl. I doi grups a àn ancje zontât che la conclusion dal percors di disarmament e je stade controlade de Comission internazionâl vuidade dal gjenerâl John De Chastelain. Un dai ponts dal procès di pâs, di fat, al previôt che ducj i grups lealiscj e republicans a disarmin. Sul front republican, chest pas al jere stât completât dal IRA ancjemò tal 2005. Al apel, invezit, a mancjavin ancjemò ducj i grups lealiscj. I partîts politics nordirlandês a àn duncje mostrât sodisfazion par cheste gnove rivade de UVF e dal Red Hand Commando, ancje se si spiete che e rivi la conferme ancje de Comission De Chastelain. Il guvier britanic al à fissât il mês di Avost tant che date ultime par disarmâsi, ma e mancje ancjemò la Ulster Defence Association (UDA), la plui grande organizazion paramilitâr lealiste. I rapresentants de UDA, par cumò, a àn dome fat savê di vê tacât ancje lôr a disarmâsi.
Font: BBC, 27/06/09; AP/RN, 02/07/09


text:
Vanzeli seont Mateu
Mateu al è stât il prin a meti par scrit la "buine gnove" ator il Crist.
Mateu, che al significhe "regâl dal Idiu", al fo un dai dodis apuestui sielzûts da Jesus.
Al ve un bon rapuart e une strete relazion cul Signôr mentri al viazave cun lui predicjant pe Palestine, chest i à permetût di cognossilu une vore ben.
Mateu al jere un esatôr di tassis, e al è naturâl duncje che inte so distese al sedi une vore acurât in materie di pecugne, cifris e valôrs.
No si cognòs la date precise de scriture dal libri, ma cetancj elements a puartin a crodi che e sedi viers il 40 d.C.
Contignût[cambie | modifiche il codiç]
Mateu al scomence cu le gjenealogjie di Jesus. Si lei po dopo dai particolârs de so nassite. Po si passe a la descrizion dal operât di Zuan il Batiste.
Al seguìs il "Discors de Montagne" cognossût da tancj e al continue cu la conte dai meracui e lis ilustrazions dal Ream.
A vegnin ancje ripuartâts i conseis che Jesus al de ai soi dissepui.
Po dopo i acjadiments dal ultin dì di Jesus, la so muart, ma ancje la so resurezion.
Utilitât[cambie | modifiche il codiç]
Il libri al identifiche in maniere espresse il Messie e Re dal Ream Prometût.
Al fâs cognossi i recuisîts par jessi seguaçs di Crist.
Al ripuarte il comant di Jesus relatîf a la predicazion, che ducj i cristians a varessin di fâ.
Il libri al abonde di profeziis che a si son cumplidis intal Crist.
Al conten verementri une "buine gnove" pe umanitât. Parfin no cristians, come Mohandas Gandhi, a àn ricognossût la potence di cheste "buine gnove" (Vanzeli).


text:
La
agjenzie irlandese des tassis e je stade condanade de cort supreme
par no vê rispietade la leç sul ûs de lenghe uficiâl che e
previôt che ducj i ats e lis comunicazions indreçâts al public a
vedin di jessi in forme bilengâl inglese irlandese o dome par
irlandês. Tra il 2012 e il 2013 la agjenzie des tassis e veve dât
fûr in passe un milion e mieç di cjasis un librut su lis impuestis
scrit dome par inglês. Dopo de denuncie di diviers citadins, l’ufici
dal comissari pe lenghe al veve verificât che la leç e jere stade
violade e al veve multât la agjenzie. L’ent public però nol veve
acetât la decision e al veve puartât la cuistion denant dal nivel
plui alt de magjistrature irlandese. Il câs nol jere di pôc, se si
pense che e jere la prime volte che la cort si cjatave a frontâ un
ricors cuintri di une decision dal comissari pe lenghe. Pe agjenzie
des tassis il fat che i libruts dâts fûr a fossin imbustâts e cul
non des fameis scrit parsore ju rindeve un materiâl no indreçât al
public: un tentatîf par svuincâ la leç che però la cort e à
condanât.
Font:
BBC,
20/02/15


text:
Al è in
program pai 8 di Mai il ritîr dai militants dal PKK (Partît dai
Lavoradôrs dal Kurdistan) di là de frontiere tra il stât turc e il
Kurdistan meridionâl (Irak). A dâ la notizie al è stât il
president dal consei esecutîf de Union des Comunitâts Curdis (KCK),
Murat Karayılan, considerât ancje il comandant in cjâf dal stes
PKK. Karayılan al à però zontât che se si varan atacs o
provocazions de bande dal esercit turc, i militants dal PKK a
judicaran rote la tregue in at e a rispuindaran cu lis armis. La
tregue e il ritîr de resistence armade curde a son i prins passaçs
previodûts intal plan di pâs dal leader dal PKK Abdullah Öçalan
che al jere stât rindût public ai 21 di Març a Amed / Diyarbakır,
capitâl dal Kurdistan turc, in ocasion dal Newroz, la fieste plui
impuartante de comunitât curde.
Font:
UIKI, 25/04/13


text:
Inte
citât di Melilla, une des dôs localitâts nordafricanis che a fasin
part dal stât spagnûl, il servizi 016 cuintri de violence di gjenar
al è cumò disponibil ancje par tamazight, la lenghe dai imazighen
(berbers). Si trate dal numar telefonic gratuit metût sù dal
ministeri pe sanitât, pai servizis sociâi e pe avualiance par judâ
lis feminis che a patissin maltrataments e violencis. Si trate di un
risultât storic, e à comentât la delegade citadine pai dirits des
feminis Fadela Mohatar, sei pe tutele de lenghe plui antighe di chest
teritori, sei pe atenzion mostrade pes dibisugnis des vitimis.
Font:
Melilla Hoy,
20/04/15


text:
Macedons: gnovis intimidazions in Bulgarie
Tes ultimis setemanis la polizie bulgare e à tornât a inviâ une campagne di intimidazion cuintri dai membris dal moviment politic OMO “Ilinden” PIRIN, che si bat pai dirits de minorance macedone de Bulgarie. Fin cumò a son 180 i militants che a son stâts clamâts a presentâsi alì des stazions di polizie par jessi interogâts. In nissun câs a son stadis dadis spiegazions su lis resons legâls par chescj interogatoris, in cierts câs lis convocazions a son stadis fintremai cence di une notifiche scrite. Une volte tai uficis de polizie, ai militants ur è stât domandât di dâ informazions su la lôr partignince etniche e politiche e a son stâts obleâts a firmâ sfueis blancs cu la scuse di verificâ la autenticitât des lôr sotscrizions a pro dal partît macedon, cul risi che po si doprin chestis firmis in blanc par altris finalitâts. Vie pal 2006 la polizie e veve interogât cun sistemis intimidatoris passe 6000 membris dal partît macedon. La Bulgarie e à za vût diviers riclams des autoritâts europeanis pes sôs azions cuintri dal moviment politic de minorance macedone.
Font: EFA, 12/05/08


text:
Riforme sanitarie regjonâl, e va indevant la bataie
Si tache a jentrâ tal vîf ancje tra Tumieç, Glemone e Sant Denêl. La riforme sanitarie regjonâl che ca sù, plui che di ogni altre bande, e je stade criticade e combatude, e je daûr a movi i siei prins pas. Il diretôr gjenerâl de Aziende sanitarie n. 3 “Friûl de Alte-Culinâr-Friûl di Mieç” al conferme che, par esempli, tra i trê ospedâi si stan bielzà coordenant i miedis par podê impostâ il lavôr dai gnûfs reparts e meti in at i cambiament proviodûts de leç in fat di riconversions. O ricuardìn che se Tumieç e Sant Denêl a restaran ospedâi di rêt, Glemone e vignarà impegnade pal potenziament des riabilitazions dai lunc degjents, pe medisine pal sport, pai ambulatoris specialistics (cardiologjie, onco-logjie, gjinecologjie, diabetologjie, oculistiche, e v.i.). Un prin dât positîf di chestis novitâts al rive par esempli dal personâl: dal procès inviât de Regjon pe mobilitât dai infermîrs, la zone a nord di Udin e je stade tra chês plui atrativis. Ancje diviers primaris a àn decidût di movisi, acetant la gnove sfide. A Glemone in particolâr però i Comitâts a continuin la lôr bataie par difindi il Pront Socors che si dovarès trasformâ intun pont di prin intervent, cussì come che a stan lant indenant cul espost in Procure che al met in lûs i miôr criteris di antisismicitât dal “Sant Michêl” rispiet a ducj chei altris ospedâi de Regjon. Ancje il plan des emergjencis nol plâs trop, cence contâ la storie dal elipuart dentri dal ospedâl che nol ven utilizât dal 118 parcè che nol sarès a norme. ❚
David Zanirato


text:
Pôc plui di 500 agns prime dai 3 di Avrîl 1077… al nasseve il Friûl!
Se ai 3 di Avrîl si fâs fieste pe istituzion dal stât patriarcjâl, il prin stât furlan al è nassût cinc secui prime, di un precîs tal 568, in graciis dai Langobarts. Juste ai 2 di Avrîl di chel an i Langobarts, judâts di lôr aleâts, a lassavin la Panonie par passâ lis Alps e par fondâ il lôr ream in Italie. Il prin pas par puartâ insom chest intindiment al è stât chel di istituî il Ducât di Cividât. Propit di Cividât, midiant di chest ducât, il non di Forum Iulii al è passât, de citât, a dute une regjon europeane.
Il Friûl duncje, almancul chel politic, al nas cui langobarts e al nas cu la fuarce di une realtât autonome: plui un stât confederât al Ream di Pavie, che no un so domini.
Par capî il Friûl langobart si pues cjalâ il compuartament dal prin duche, Gjisulf, e dal ultin, Rotgaut.
Tal 568 il re Alboin al cjale il Friûl nome di prime regjon concuistade: le da in man a Gjisulf, so scudîr, ma Gjisulf al implante daurman un sisteme che nol sedi perifarie o frontiere di un stât centrât di cualchi altre bande: impen di bussâ la man di Alboin, no si contente e al pretint i mieçs par vê une sô indipendence militâr. Di in chê volte il duche no si compuartarà di sotan dal re, si ben di aleât, di cjapitani di un esercit che si moveve sot comant so e di nissun altri.
Tal 774, cuant che Carli il Grant al concuiste il ream langobart, l’esercit furlan dal duche Rotgaut nol è a lotâ a Pavie, ma al vinç cuintri dai Francs su la Livence, par sigurâ la libertât dal Friûl: dopo doi agns, tal 776, Rotgaut, cuintri dal so interès personâl, al lote di gnûf par difindi la autonomie furlane, al piert e al mûr di eroi. Ma la voie di sovranitât e il spirt di autonomie dal Friûl langobart, magari subissantsi te grave de storie, come la aghe dai nestris flums, no son mai muarts: a rivin fin a nô. ❚
D.V.


text:
Doman, sabide ai 24 di Novembar, alì dal Auditorium dal palaç de Regjon a Udin si ten la prime conference regjonâl su la lenghe furlane. Un apontament previodût de leç 29 dal 2007 sul furlan cun chê di fâ il pont su la metude in vore de leç e di fâ indenant propuestis par svilupâ miôr lis azions di politiche linguistiche.
Ogni discussion e riscje però di deventâ sterpe se no si lasse di bande ogni tentazion di stamp eletoralistic e no si partìs di un esam atent di ce che si à fat fin cumò par meti in vore la leç. Par chest il Comitât 482, su la fonde dei elements cjapâts sù intant de sô ativitât di control sul rispiet des leçs di tutele e di promozion des lenghis minorizadis, al à cirût di meti jù un cuadri dal nivel di metude in vore de leç 29 dal 2007. Il cuadri che indi ven fûr nol è par nuie biel. Par dâi une voglade plui in detai baste dâ un cuc achì.


text:
La decision anticipade dal president francês Nicolas Sarkozy di disbratâ vie ducj i cjamps rom e di inviâ la espulsion massive dai rom rumens e bulgars e à jevât reazions preocupadis sedi dentri che fûr dal stât francês. Lis organizazions pai dirits umans e diviers partîts francês a àn za fevelât di iniziative di stamp razist e xenofobic. Il Centri european pai dirits dai rom (ERRC) al à dite che il guvier francês, impen di menaçâ chest gjenar di azions, al varès di rispietâ la Cjarte sociâl europeane che al è za daûr a violâ propit par chel che si riferìs aes condizions abitativis dai rom. Cun di plui, dal moment che i rom rumens e bulgars a son citadins comunitaris, no si pues intervignî cun espulsions arbitrariis e massivis. Il guvier rumen si è declarât disponibil a colaborâ cun chel francês, ma dome par favorî la integrazion dai siei citadins, cence diferencis etnichis, intal stât francês.
Font: ERRC, 29/07/10; Balkan Insight, 29/07/10


text:
La
presince intant de finâl de Leghe dai Campions des esteladas,
o sei des bandieris storichis dal sintiment nazionâl catalan, i à
costât ae societât di balon dal Barcelone une multe di 30 mil euros
de bande de UEFA. La sanzion, che te prime version e previodeve une
multe plui alte e la pussibilitât di sierade dal stadi, e à lassât
la societât catalane cu la bocje garbe. I rapresentants dal Barça a
àn cussì concuardât une serie di riunions tecnichis cui
funzionaris de UEFA par spiegâur che la esposizion des esteladas
plui che un messaç politic e rapresente un sintiment popolâr che al
à lidrîs antighis e che al à une largje difusion sociâl e par
chest nol varès di jessi sanzionât.
Font:
VilaWeb,
07/08/15


text:
Chê dai 2 di Fevrâr e je une date impuartante pal Friûl, almancul dal 1980 incà. Cun di fat, in chê dì di trentecinc agns indaûr e tacave a trasmeti Radio Onde Furlane, che in dut chest timp, cemût che al ven contât ancje in chest articul (zapruder_ondefurlane), saltât fûr sul numar 34 de riviste Zapruder. Storie in Movimento, pal Friûl e pai furlans no je stade dome une radio, ma ancje tant di plui.
O pensìn che se no fos stade – e se no fos, ancjemò in dì di vuê – la «radio libare dai furlans», il Friûl e furlans a saressin (ancjemò?) mancul libars e mancul furlans.
Par sigûr, cence Onde Furlane, la lenghe furlane e sarès mancul “lenghe”: in tiermins di forme, stant che la azion de radio e di ce che si môf ator di jê e à vût une funzion no di pôc a pro dal so ricognossiment public a nivel politic e normatîf; in tiermins di sostance, par vie che il so ûs cuotidian te comunicazion, te informazion e tal intratigniment le à rinovade e rinfuarcide, i à dât une gnove vivarositât e i à dât chel status di lenghe vive, moderne e normâl (o almancul une part di chel) che lis dinamichis di minorizazion no i vevin permetût e dispès no i permetin ancjemò.
E je vere – cemût che a sclarissin su chei altris media dal Friûl il diretôr responsabil de emitente, Mauro Missana, e il president di Informazione Friulana, la cooperative che e je la editore de radio, Paolo Cantarutti – che chel di chest an «nol è un inovâl “taront” compagn dal prin cuart di secul, memoreât dîs agns indaûr, o dal trentenâl, festezât cuntun program siôr di manifestazions, però al è par sigûr un altri travuart impuartant e par chest al merete ricuardât.
Lis celebrazions – se si à voie di clamâlis cussì – a cjapin dentri une schirie di iniziativis dilunc vie dal mês di Fevrâr.
Si scomence doman, sabide ai 7 di Fevrâr, cuntune pontade speciâl di Dret e Ledrôs, l’apontament setemanâl condusût di Mauro Missana a tacâ di 9.30 a buinore, là che si fasarà in struc la storie de radio e di chel Friûl «diferent» che al è stât contât cun costance de emitente, tra rivendicazions di autoguvier e di tutele dai dirits linguistics, informazion cence bavais, musiche, culture e contats cu la Europe e cul mont, cul Friûl emigrant e cun chel imigrât.
Al sarà ancje alc altri di gnûf tal palinsest.
Simpri doman ai 7 di Fevrâr, a 8.30 a buinore, a tachin lis pirulis setemanâls di storie, di memorie, di savietât e di ironie popolâr di Robononis: ridi e riduçâ te Basse Furlane, par cure di Ferruccio Tassin. Impen, lunis 9 di Fevrâr, simpri a 8.30 a buinore, al torne Corais Musicâi, trasmission di divulgazion e aprofondiment musicâl prontade e condusude di Lia Bront cu la colaborazion tecniche di Roberto Gariup.
Pes novitâts plui impuartantis pai 35 agns di Onde Furlane si à di spietâ la fin dal mês, cu la scree dal sît web gnûf e di une app di pueste che e permetarà di scoltâ la «radio libare dai furlans» in ogni dontri cul smartphone e cul I-phone.
O spietìn di viodi – e soredut di doprâ – chel e chê.
Par intant, o sin ancjemò in timp par dî e par scrivi: Tancj auguris, Onde Furlane!


text:
Formazion docents a.s. 2015/16
1. Metodologjie CLIL pes lenghis minorizadisIl cors, che al dure 9 oris, al darà une prime formazion sui elements fondamentâi de metodologjie CLIL cuntune atenzion particolâr aes lenghis minorizadis.
Docents:
- Carmel Mary Coonan Universitât Ca' Foscari di Vignesie (curriculum)
- Marcella Menegale Universitât Ca' Foscari di Vignesie (curriculum)
- Graziano Serragiotto Universitât Ca' Foscari di Vignesie (curriculum)
- Setembar - Novembar 2015
- calendari dai incuintris
2. Alfabetizazion in lenghe furlaneIl cors, che al dure 12 oris, al darà une prime alfabetizazion di base in lenghe furlane cu la introduzion dai concets di lenghe standard e grafie uficiâl.
Docents:
- Franco Finco Universitât di Rijeka (curriculum)
- Setembar - Dicembar 2015
- calendari dai incuintris
Par informazions e iscrizions: email: info@lavplu.eu - tel. 0432 501598


text:
Rivâ insom ae cure
A ce coventie cori in skateboard se cuant che ti fermin i vigjii no tu sâs scjampâ?
Michela e celebre il complean dal so om comprant un spazi sul gjornâl, cuant che al murirà i fasarà une epigrafe su la torte.
La campione Alessia Trost e fâs lezion ai students che si son presentâts al apontament seneôs di savê cemût saltâ miôr la scuele.
Polemichis pe cuistion dal tren plen di dipendents regjonâi, i unics a vê il puest fis ancje in tren.
Il comun al potenzie lis stazions des bicicletis. Cumò a son talmentri pompadis che tal puest des gomis a àn cuviertons di tratôr.
Disevot personis al dì intal museu etnografic? Plui che un flop, e je une vitorie.
Un zovin si fâs meti la foto intun tabelon publicitari in vie Marsala, la int e dâ di mat parcé no cjate il presit.
Un siôr nol sopuarte la int cun la barbe e al volarès che a sedin ducj come che al vûl lui. No nol è Renzi.
Il cumierç udinês si rimet tes mans dal soreli par rivâ a vendi, stessis tecnichis dai antîcs egjizis passe trê mil agns indaûr.
Divorzi svelt in Friûl. Viaç di gnocis al dure dome trê dîs, l'om al mole dut e al spessee a tornâ a cjase par profitâ dai dîs di soreli e semenâ la blave.
îr ancje a Rome un om si è amputât il braç, al jere un deputât dal PD che si lu è taiât pûr di no votâ l'Italicum.
In universitât a Udin i professôrs a barufin, a brusin machinis, a spachin veris e po dopo si cambiin i vistîts par no fâsi cognossi. I carabinîrs a fermin cinc francês, ma a jerin dome writer.
I citadins de regjon si fasin fâ in medie 9,7 ricetis al an, il virgule siet al è parcé cualchidun nol è rivât a puartâ insom la cure.


text:
Y
Il Y al è un segn dal alfabet latin, doprât te lenghe furlane dome tai nons forescj.
Tabele dai contignûts
Storie[cambie | modifiche il codiç]
Te lenghe greche la ipsilon e vegnive pronunciade [u]. I romans a àn cjolt la Y diretamentri dal grec, parcè che la letare latine V no rapresentave la [y] greche.
Tes origjins la letare Y e jere considerade une vocâl, mintri che al dì di vuê e je a ducj i efiets une consonante.
Significâts[cambie | modifiche il codiç]
Chimiche[cambie | modifiche il codiç]
- Y al è il simbul dal itri
Gjenetiche[cambie | modifiche il codiç]
- Y al rapresente il cromosome Y
Metrologjie[cambie | modifiche il codiç]
- Y al è la abreviazion di yotta, prefìs ch'al significhe 1024
- y al è la abreviazion di yocto, prefìs ch'al significhe 10-24


text:
Ai 30 di
Otubar si è dât adun il Consei dai delegâts dai carelians, dai
veps e dal finlandês de Carelie, republiche autonome che e fâs part
de Federazion Russe. Intant de assemblee a son stâts frontâts doi
temis: la riorganizazion de cjase editore che e publiche i periodics
intes diviersis lenghis nativis de Carelie, e i ultins dâts
demografics di chestis popolazions. Il diretôr de cjase editore
Periodika, che e publiche libris e periodics par carelian, veps e
finlandês, al à sigurât che inte suaze de ristruturazion de
societât lis risorsis metudis pes publicazions intes lenghis nativis
no saran sbassadis. Une vore plui seri il cuadri che al ven fûr dal
ultin censiment che al mostre une diminuzion progressive des
comunitâts autoctonis. Inte republiche autonome la grande maiorance
de popolazion, ven a dî l’82,2%, si declare di nazionalitât
russe. I carelians, invezit, a son a pene il 7,4% de popolazion,
cuntune riduzion dal 31% intai ultins dîs agns; i finlandês a son
l’1,4%, cuntune diminuzion dal 40% rispiet al censiment precedent;
i veps a rapresentin invezit il 0,6% de popolazion de Carelie,
cuntune diminuzion dal 30% rispiet al censiment dal 2002. La
situazion e je ancjemò plui dramatiche sul plan linguistic, dal
moment che dome il 37% dai carelians, il 34% dai finlandês e il 27%
dai veps al fevele te sô lenghe proprie.
Font:
Finugor, 05/11/12